prof. JUDr. **Juraj Cúth**, DrSc. (\* 23. január 1926, Dobrá Niva – † 11. apríl 2006) bol slovenský právnik a vysokoškolský pedagóg a aktívny člen KSČ a predstaviteľ normalizácie. V minulosti pôsobil ako dekan Právnickej fakulty Univerzity Komenského v Bratislave. Zameriaval sa na medzinárodné právo verejné.

Životopis
---------

Narodil sa v obci Dobrá Niva v okrese Zvolen. Gymnázium navštevoval vo Zvolene. V roku 1950 úspešne absolvoval právo na Právnickej fakulte Univerzity Komenského v Bratislave, kde získal titul doktor práv (JUDr.). Ihneď po skončení štúdia začal na fakulte pôsobiť ako asistent, pričom v roku 1963 habilitoval na docenta v odbore medzinárodné právo. O dva roky neskôr získal v rovnakom odbore titul kandidát vied (CSc.). V roku 1968 sa stal tzv. mimoriadnym profesorom. V roku 1979 získal titul doktor vied (DrSc.). V nasledujúcom roku ho prezident Gustáv Husák vymenoval za profesora v odbore medzinárodné právo.

V rámci pôsobenia na Právnickej fakulte Univerzity Komenského pracoval na Katedre medzinárodného práva a politiky. V rokoch 1963 až 1968 bol prodekanom tejto fakulty a v období normalizácie po invázii vojsk Varšavskej zmluvy v rokoch 1969 až 1972 bol jej dekanom po tom, ako bol z pedagogického a spoločenského života odstránený dovtedajší dekan Vojtech Hatala. Štátna bezpečnosť ho evidovala ako dôverníka(dôverník sa nepovažuje za vedomého "spolupracovníka ŠtB"). V roku 1970 sa stal na určitý čas súčasne dekanom Právnickej fakulty Univerzity Pavla Jozefa Šafárika v Košiciach (vtedy ešte pobočky Právnickej fakulty Univerzity Komenského). V roku 1979 sa stal na 10 rokov vedúcim Katedry medzinárodného práva a politiky. Patril k členom Rozhodcovského súdu pri Československej obchodnej komore. Pôsobil taktiež v Slovenskej akadémii vied a Československej akadémii vied. Angažoval sa aj pri rôznych aktivitách spojených s KSČ a jej politikou. Vďaka tomu bol podpredsedom tzv. Slovenskej mierovej rady a iných obdobných inštitúcii. Zastupoval Česko-Slovensko v zahraničí pri rôznych príležitostiach. Za svoje socialistické postoje získal taktiež viacero štátnych a univerzitných ocenení. V roku 1993 spoluzakladal Rozhodcovský súd Slovenskej obchodnej a priemyselnej komory, pričom v období rokov 1993 až 2004 bol jeho predsedom. Na Právnickej fakulte Univerzity Komenského pôsobil až do roku 2004 . Zomrel 11. apríla 2006.

Publikačná činnosť
------------------

* J. Cúth *Medzinárodné rieky*, Bratislava : Slovenská akadémia vied, 1964
* J. Cúth *Neplavebné využívanie riek a medzinárodné právo*, Bratislava : Slovenská akadémia vied, 1968
* J. Cúth *Mírovou cestou : zahraniční politika Sovětského svazu po 25. sjezdu KSSS*, Praha : Orbis, 1977
* J. Cúth *Program mierovej prestavby sveta : k záverom 26. zjazdu KSSZ*, Bratislava : Práca, 1982
* J. Cúth, O. Kunz, O. Kučera *Medzinárodné obchodné právo : celoštátna vysokoškolská učebnica pre právnické fakulty vysokých škôl*, Bratislava : Obzor, 1983

Referencie
----------

1. ↑   *Osobnosti obce* [online]. obecdobraniva.sk, [cit. 2017-12-28]. Dostupné online. Archivované 2017-12-28 z originálu.
2. 1 2   *Naša univerzita, máj 2006, Posledné lúčenia sú najťažšie* [online]. uniba.sk, [cit. 2017-12-28]. Dostupné online.
3. ↑   *Juraj Cúth* [online]. absolventi.uniba.sk, [cit. 2017-12-28]. Dostupné online. Archivované 2023-04-27 z originálu.
4. ↑   *Strana: 32, KS ZNB - Správa ŠtB Bratislava (Séria: II)* [online]. www.upn.gov.sk, [cit. 2019-11-07]. Dostupné online.
5. ↑   *Naša univerzita, február 1976, JUBILEA* [online]. uniba.sk, [cit. 2017-12-28]. Dostupné online.
6. ↑   *Dekani PraF UK* [online]. staryweb.flaw.uniba.sk, [cit. 2017-12-28]. Dostupné online. Archivované 2019-04-24 z originálu.

Zdroje
------

* Životopis Juraja Cútha

Autoritné údaje: * ISNI: 0000 0000 8376 6124
* LCCN: n82117663
* NK ČR: jx20041215008
* SNK: 174889
* VIAF: 303179324
* WorldCat: lccn-n82117663